**Capăt de echilibru**

*Cristi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

tiparele nopţii se ţes

pe lungi tăceri învelite în dorinţe.

n-am ştiut

că atunci când începi să respiri

rămâi descălţat de candoare.

am căzut

de când ecoul umbrei tale

a coincis cu toate vocile iubirii

şi nu mai am cuvinte să mă ridic

fără să mă sprijin de rostul

unde ţi-am adăpostit surâsul.

ce poate fi mai anost

decât un capăt de echilibru?

cenacluri de amăgiri nocturne

încep să îmi bată cu inima în lemn,

s-alunge piaza de vară

din asimetria paşilor mei.

luna îşi strânge discrețiile în picături de lumină

şi începe să mi le plouă răspicat în glezne.

mi-e atât de greu să merg

când cadenţa tălpilor mi-e inundată

de sensul reveriei tale…

mă tot descântă pendulul în oase,

dar eu n-ascult decât delirul suspinând după tine

pe fiecare margine de clipă,

pe fiecare mugur de întrebare,

pe fiecare suflu al gândirii

în care te rostesc

ca pe o rugăciune împotriva neantului.

ţi-a mai crescut frumuseţea cu un semiton

cât timp m-am străduit

să ţin în braţe

focul tăcerii tale.

vezi,

până şi nimicul se teme de întuneric

altfel nu mi-ar fi ars venele

în licăirea ta

şi nu te-aş fi trezit

pe fiecare rază de suflet

ca să-mi fie dor de tine

de la un capăt la celălalt

al luminii.